《次韵王适游真如寺》
宋代·苏辙

江上春雨过，城中春草深。
扰扰市井尘，悠悠溪谷心。
东郊大愚山，自古檐卜林。
微言久不闻，坠绪谁常寻。
道俗数百人，请闻海潮音。
斋罢车马散，万籁俱消沉。
新亭面南山，积雾开重阴。
萧然偶有得，怀抱方愔愔。
我坐米盐间，日被尘垢侵。
不知山中趣，强作山中吟。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。